កម្ពុជា​សុំ​ឲ្យ​អាមេរិក​បន្ថយ​ចំនួន​បំណុល​សម័យ​លន់​ណុល
ប្រទេស​កម្ពុជា​​ស្នើ​សុំ​សង​ត្រឹម​៣០%​នៃ​បំណុល​ដែល​បាន​កើន​​ដល់​ចំនួន​សរុប​៤៤៥​លាន​ដុល្លារ។
ប្រទេសកម្ពុជាបានស្នើសុំឱ្យសហរដ្ឋអាមេរិកបញ្ចុះតម្លៃអត្រាការប្រាក់នៃបំណុលនិងសងត្រឹមមួយភាគនៃបំណុលសរុបនៅក្នុងអំឡុងពេលពិភាក្សារវាងមន្ត្រីសហរដ្ឋអាមេរិកនិងកម្ពុជាអំពីបញ្ហាបំណុលសល់ពីសម័យសង្គ្រាម។ នៅថ្ងៃព្រហស្បតិ៍នេះ ប្រទេសកម្ពុជាបានស្នើសុំឱ្យសហរដ្ឋអាមេរិកកាត់បន្ថយតម្លៃអត្រាការប្រាក់មកនៅត្រឹមមួយភាគរយ(១%)ក្នុងមួយឆ្នាំ និងសង៣០%នៃបំណុលសរុប៤៤៥លានដុល្លារអាមេរិក ដែលរបបយោធារបស់លោកសេនាប្រមុខលន់ ណុល បានជំពាក់សហរដ្ឋអាមេរិកនៅដើមទសវត្សឆ្នាំ១៩៧០។ នៅចុងឆ្នាំ២០០៩ បំណុលសរុបរបស់ប្រទេសកម្ពុជាជំពាក់សហរដ្ឋអាមេរិកមានចំនួនសរុប ៤៤៥លាន ដុល្លារអាមេរិក។ បំណុលនេះដែលត្រូវបានប្រទេសកម្ពុជាខ្ចីនៅក្នុងអំឡុងរបបរបស់លោកសេនាប្រមុខលន់ ណុល គឺជាបញ្ហាទ្វេភាគីដែលមានជាយូរណាស់មកហើយ។ ក្រោមច្បាប់អន្តរជាតិ គ្រប់រដ្ឋាភិបាលទាំងអស់ជាទូទៅត្រូវទទួលខុសត្រូវចំពោះកាតព្វកិច្ចទាំងឡាយ របស់មេដឹកនាំជំនាន់មុនរបស់ខ្លួន នេះបើតាមការអះអាងរបស់មន្ត្រីស្ថានទូតអាមេរិក។ លោក ម៉ាក វ៉េនីក (Mark Wenig) អ្នកនាំពាក្យស្ថានទូតអាមេរិកប្រចាំនៅកម្ពុជាបានបញ្ជាក់នៅក្នុងសេចក្តីថ្លែងការណ៍ នៅថ្ងៃព្រហស្បតិ៍នេះថា ការពិភាក្សារវាងលោក Joseph Yun ឧបការីរងរដ្ឋមន្ត្រីការបរទេសសហរដ្ឋអាមេរិក និងលោករដ្ឋមន្ត្រីការបរទេស ហោ ណាំហុង តំណាងឱ្យការអនុវត្តការសន្យា ដែលលោកស្រី ហ៊ីល្លារី គ្លីនតុន (Hillary Clinton) រដ្ឋមន្ត្រីការបរទេសសហរដ្ឋអាមេរិក បានលើកឡើងនៅក្នុងអំឡុងពេលទស្សនកិច្ចរបស់លោកស្រីនៅកម្ពុជានៅក្នុងខែវិច្ឆិកាឆ្នាំ២០១០។ លោកកុយ គួង អនុរដ្ឋលេខាធិការ និងជាអ្នកនាំពាក្យក្រសួងការបរទេស បានថ្លែងប្រាប់ក្រុមអ្នករាយ ការណ៍ព័ត៌មានក្រោយពីជំនួបថា លោករដ្ឋមន្ត្រីការបរទេស ហោ ណាំហុង បានលើកសំណើសុំឱ្យ សហរដ្ឋអាមេរិកបញ្ចុះតម្លៃអត្រាការប្រាក់នៃបំណុលពី៣%មកនៅត្រឹម១%វិញ និងសុំបង្វែរបំណុល៧០%នៃបំណុលសរុបទៅជាជំនួយអភិវឌ្ឍន៍នៅកម្ពុជា និងសុំសងតែ៣០%នៃបំណុលសរុបទៅសហរដ្ឋអាមេរិកវិញ។ «យើងបានស្នើឱ្យអាមេរិកបន្ថយការប្រាក់ពីបីភាគរយមកនៅត្រឹមមួយភាគរយវិញ។ សំណើបស់ភាគី កម្ពុជាយើងសុំឱ្យកាត់ពីការប្រាក់បីភាគរយមកមួយភាគរយសិន ហើយយើងគិតមើលថាតើចំនួនបំណុល នៅសល់ប៉ុន្មាន ហើយបើយើងឃើញចំនួនបំណុលនៅសល់ហើយ ៧០ភាគរយនៃបំណុលសរុប យើងសុំ ឱ្យទៅជាជំនួយអភិវឌ្ឍន៍ទៅវិញនៅកម្ពុជា ហើយនៅសល់៣០ភាគរយ យើងនឹងធ្វើការចរចារំលោះសង ឱ្យសហរដ្ឋអាមេរិកវិញ»។ លោក Mark Wenig បានបញ្ជាក់ថា សហរដ្ឋអាមេរិកសង្ឃឹមថាកិច្ចព្រមព្រៀងមួយអាចត្រូវបានសម្រេចនៅពេលឆាប់ៗនេះ។ កិច្ចព្រមព្រៀងនេះនឹងបន្ថែមការជំពាក់បាននិងសមត្ថភាពចូលទៅកាន់ទីផ្សារមូលធនអន្តរជាតិ។ លោកនាយករដ្ឋមន្ត្រីហ៊ុន សែន ធ្លាប់បានអំពាវនាវដល់សហរដ្ឋអាមេរិកឱ្យអត់ឱនឱ្យអ្វីដែលលោកបាន ហៅថាជា«បំណុលកខ្វក់» បានខ្ចីដោយរដ្ឋាភិបាលយោធារបស់លោកសេនាប្រមុខលន់ ណុល ដែលបាន ឡើងមកកាន់អំណាចនៅក្នុងរដ្ឋប្រហារឆ្នាំ១៩៧០ បានគាំទ្រដោយសហរដ្ឋអាមេរិក។ លោកកុយ គួង បានបញ្ជាក់យ៉ាងដូច្នេះថា៖ «ឆន្ទៈរបស់យើងពិតប្រាកដដូចសម្តេច(តេជោ)មានប្រសាសន៍អញ្ចឹង។ យើងចង់(ស្នើសុំឱ្យសហរដ្ឋអាមេរិកលប់បំណុលនេះចោល)តែម្តង។ ប៉ុន្តែសំណើនេះយើងងាកទៅរកចំណុចរួមមួយដែលយើងអាចឯកភាពគ្នាទៅវិញទៅមក។ កាលណាយើងទៅយកចំណុចមួយដែលគេ(សហរដ្ឋអាមេរិក)មិនឯកភាពសោះ ក៏យើងដោះស្រាយអត់ចេញដែរ។ ដូច្នេះយើងបង្វែរចំណុចនេះឱ្យបង្រួមទៅរកចំណុចមួយដែលយើងអាចយល់ព្រមទាំងអស់គ្នាចំណុចនេះ គឺជាចំណុចមួយកាន់តែខិតជិតគ្នាហើយ។ លោកឧបការីរងយល់ថា ការចរចាបន្តបន្ទាប់នេះធ្វើរំកិលកាន់តែខិតជិតគ្នាទៅលើចំណុចមួយដែលយើងអាចព្រមព្រៀងទាំងអស់គ្នា»។ រដ្ឋាភិបាលរបស់លោកសេនាប្រមុខលន់ ណុល ត្រូវបានទម្លាក់នៅក្នុងឆ្នាំ១៩៧៥ ដោយរបបវាលពិឃាដ ខ្មែរក្រហម ដែលបានសម្លាប់មនុស្សចំនួន១.៧០០.០០០នាក់ក្នុងរយៈពេលជិត៤ឆ្នាំ៕